《武当八景 其八 璚台霁晓》
明代·史谨

层台屹立楚天西，曙色遥分石径危。玉兔已沈千仞壁，金乌飞上万年枝。

露凝仙掌云犹湿，花覆天坛影渐移。中有长生餐玉者，往来不许世人知。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。